ET Euroopa Liidu Teataja C 309/13

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2010/C 309/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„GÖTTINGER STRACKE”

EÜ nr: DE-PGI-0005-0703-17.06.2008

KGT ( X ) KPN ( )

1. Nimetus:

„Göttinger Stracke”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.2 Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

Toode „Göttinger Stracke” on õhu käes kuivatatud sealihast toorvorst, mis konsistentsilt ja värvilt sarnaneb tootega Mettwurst (säilisvorst). Tooraine on tapavärske sealiha. Et saavutada toote parimat kvaliteeti, sobib kõnealuse vorsti valmistamiseks eelkõige suguküpsete ja pikemat aega söödetud sigade liha. Sellised sead on suurema massiga ja pikemat aega söödetud orikad ja poeginud emised. Orikate ja poeginud emiste liha osakaal peab olema vähemalt 65 %, kusjuures emiste liha osa ei tohi olla väiksem kui 40 %. Orikaliha osakaal peaks olema vastavalt 25 %. Orikad on kastreeritud kuldid. Toote „Göttinger Stracke” valmistamiseks kasutatav sealiha peab olema saadud orikatelt ja poeginud emistelt, kelle tapakaal on 150 kg. Kuldid ja poeginud emised on selleks ajaks vähemalt ühe aasta vanused. Suguküpsete ja pikemat aega söödetud sigadelt saadud liha on töötlemisel üldiselt sitkem ja tihkem. Seepärast sobib see hästi toote „Göttinger Stracke” valmistamiseks. Toote „Göttinger Stracke” jaoks võib aga kasutada ka noorsigade liha. Tootes kasutatav noorsigade liha osakaal ei tohi aga ületada 30–35 %. Toote „Göttinger Stracke” valmistamiseks kasutatakse searümba väärtuslikemaid tükke – abaosa, kintsu ja kõhuosa. Nendel tükkidel on väga hea töötlemisstruktuur, millega tagatakse „Göttinger Stracke” lõikepindade eriline välimus. Hakklihamasinas purustatud lihasse segatakse ettevaatlikult maitseained (pipar, koriander, muskaat, küüslauk), ka rumm ja väikesed kogused magusaineid (dekstroos, sahharoos), pärmi ja nitritsoolaga rikastatud starterkultuurid. Laagerdumise järel on vorst poolpehme konsistentsiga, kuid viilutatav. Struktuur on jämedateraline, värvus jõuline punane. „Göttinger Stracke” maitse ei ole hapukas, vaid piprase vürtsinoodiga lihaliselt aromaatne. Silinderja-kangikujulise toote „Göttinger Stracke” valmistamisel kasutatakse eri pikkuse ja 40–60 mm läbimõõduga soolikaid.

„Göttinger Stracke” on eriti kuiv vorst. Toode on vähemalt 35 % ulatuses kuivatatud ning vee aktiivsus 0,88 % ja vähem. 100 g toote kohta on rasva 28 g, sellest küllastatud rasvhappeid 11,5 g. Energiasisaldus 100 g toote kohta on 356 kcal või 1 478 kJ, valku 25 g, süsivesikuid < 1 g (sellest suhkrut < 0,5 g), ballastaineid < 1 g ja naatriumit 1,6 g.

Toode „Göttinger Stracke” erineb tootest „Göttinger Feldkieker” kuju, mõõtude ja massi poolest. Kui „Göttinger Stracke” läbimõõt on kogu ulatuses ühtlane, siis seevastu toote „Göttinger Feldkieker” läbimõõt on kogu pikkuses ebaühtlane. Kuju tõttu erinevalt laagerdunud tooted on ka eri maitsega.

3.3. Tooraine (üksnes töödeldud toodete puhul):

Toodet „Göttinger Stracke” valmistatakse eelkõige vanemate loomade kuivemast ja tihkemast lihast. Kasutatud vanemate sigade liha osakaal peab olema vähemalt 65 %. Sigade sihipärase söötmisega saavutatakse sellise liha rasva eriline kvaliteet. Selle eelis on oksüdeerumise vältimine toote „Göttinger Stracke” laagerdumise ajal. Tänu sellele vorst ei rääsu.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kogu tootmisprotsess.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Göttingeni linna omavalitsuse territoorium.

5. Seos piirkonnaga:

5.1. Geograafilise piirkonna eripära:

Traditsiooniliselt on Göttingeni linn ja selle ümbrus tuntud lihatoodete tootmise hästi väljatöötatud oskuste ja meetodite poolest. Tõendid Göttingeni säilisvorsti populaarsuse kohta on pärit 18. sajandist (vrd dr Günther Meinhardt, „Die ‚chute Ghöttinger Wurst‘ — eine geschichtliche Dokumentation über die ‚Echte Göttinger Wurst‘ ” ja muud tõendusmaterjalid nagu riigisekretär von Münchhauseni 25. märtsi 1760. aasta järelepärimine Göttingeni säilisvorsti kohta – originaalkirja säilitatakse Göttingeni linnaarhiivis).

Alates 1980. aastast toodetakse toodet „Göttinger Stracke” suuremas koguses Göttingeni linnas ning turustatakse selle nime all Göttingeni piirkonnas.

5.2. Toote eripära:

Toode „Göttinger Stracke” on Göttingeni linnas ja piirkonnas väga tuntud ning tarbijate hulgas äärmiselt populaarne kohalik vorstisort.

Vähemalt viis aastat Göttingeni piirkonnas elanud vorstitarbijatest 83 % teadis toodet „Göttinger Stracke” (2005. aasta juhuvalim). Lisaks sellele ilmnes, et „Göttinger Stracke” on Göttingeni piirkonna tarbijate jaoks eriline säilisvorstitoode, mis erineb sama piirkonna teistest samalaadsetest toodetest erilise maitse, omapärase välimuse ja ainulaadse konsistentsi poolest. „Göttinger Stracke” omapära kohta küsitletud tarbijad rõhutasid muude säilisvorstitoodetega võrreldes „Göttinger Stracke” pikka ja peenikest kuju ning tihedat konsistentsi. Lisaks sellele pidid tarbijad märkima, mil määral olid konkreetsed arvamused toote „Göttinger Stracke” kohta tõepärased. Ootuspäraselt seostasid küsitletud tarbijad nimetust „Göttinger Stracke” kõige sagedamini terminiga „säilisvorst” (88,1 %). Eriliste tunnustena nimetati ka vorsti välimust ja konsistentsi. 10,7 % küsitletutest märkis, et „Göttinger Stracke” on „pikk”; 10,3 % vastanutest pidas oluliseks omaduseks „kõvadust”/„tihkust”. 8,7 % küsitletute jaoks seostus selle vorstiga tunnus „peenike”. Tunnus „õhu käes kuivatatud” oli oluline 7,5 % küsitletute jaoks. „Göttinger Stracke” head maitset tunnustas 5,1 % küsitletud tarbijaist. 6,1 % küsitletuist arvas, et „Göttinger Stracke” on sarnane tootega „Göttinger Feldkieker”.

„Göttinger Stracke” erilisest mainest annavad tunnistust ka kontrollisikute keskmised nõustumised või ümberlükkamised, mis nad esitasid toote „Göttinger Stracke” mainet käsitlevate 14 etteantud väite kohta. Suur poolehoid oli eelkõige seotud väitega „Göttingeni piirkonna iseloomulik säilisvorst” ning vähem pooldati väidet „mitte väga traditsiooniline säilisvorst”.

Uuringust ilmnes kokkuvõtvalt, et küsitletud tarbijate jaoks on „Göttinger Stracke” Göttingeni piirkonnaga seotud toode.

Kogemuslikust uuringust ilmnes, et toode „Göttinger Stracke” on piirkondlikult väga tuntud ja hea mainega säilisvorstitoode (vrd prof dr Andres Scharfi teaduslik arvamus: „Göttinger Stracke” — Bekanntheit und regionales Ansehen, Ergebnisse einer empirischen Untersuchung, („Göttinger Stracke” – tuntus ja piirkondlik maine, kogemusliku uuringu tulemused), 18. märts 2005).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Göttinger Stracke” hea maine on tingitud selle piirkondliku traditsioonilise toote olemusest. Toote piirkondlikul päritolul põhinev tuntus ilmneb ka eespool nimetatud uuringust. Selle kohaselt on „Göttinger Stracke” tarbija arvates iseloomulik piirkondlik säilisvorst, mis on ainulaadne Göttingeni piirkonnas.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

Markenblatt, 32. köide, 7a-aa osa, lk 14628, 10.8.2007.

(http://publikationen.dpma.de/DPMApublikationen/dld_gd_file.do?id=83)

(1) ELT L 93, 31.3.2006, lk 12.